কম্পিউটার সহজলভ্য হলে এবং ব্যবহার কৌশল আরও সহজ হয়ে গেলে কম্পিউটার প্রযুক্তি দূরশিক্ষণের খোলনলচে বদলে দেয়। প্রথমে ফ্লপি ডিস্ক, অতি অল্প দিনের মধ্যেই কম্প্যাক্ট ডিস্ক, অডিও এবং অচিরেই ভিডিও ডিস্ক শিক্ষা ক্ষেত্রে সাধারণ মানুষের অংশগ্রহণ আরও সহজ করে তোলে। এই প্রযুক্তি চালু হতে না–হতেই এক বিপ্লব ঘটে যায় যখন আবিষ্কৃত হয় ইন্টারনেট যোগাযোগব্যবস্থা। ইন্টারনেট আবিষ্কারের পরপরই বিশ্বব্যাপী রাষ্ট্রের প্রায় সব কর্মকাণ্ডে ঘটে যায় বৈপ্লবিক পরিবর্তন। সুশাসন, স্বচ্ছতা, জবাবদিহির দাবি যত প্রবল হয়, ততই দ্রুত চালু হয়ে যায় ই-গভর্ন্যান্স, ই-ব্যাংকিং, ই-লার্নিং ইত্যাদি। এক কথায়, জীবনের পরতে পরতে এখন ইলেকট্রনিকসের ব্যবহার। ডেস্কটপ, ল্যাপটপ, পামটপের কাল কবে বাসি হয়ে গেল, তা বুঝতে না বুঝতেই এসে গেল মোবাইল ফোনভিত্তিক নিত্যনতুন অ্যাপ্লিকেশন বা সংক্ষেপে অ্যাপস। মোবাইল অ্যাপসের কল্যাণে দুনিয়া এখন হাতের মুঠোয়।